**ΚΕΙΜΕΝΟ 1**

**Θα πέθαινα για να ψηλώσω: Το στερεότυπο του ανδρικού φύλου και η μανία με τις εγχειρίσεις επιμήκυνσης άκρων**

*Πολλοί άνδρες, αλλά και γυναίκες αποφασίζουν να τα βάλουν με το…ύψος τους, ακόμα και με κίνδυνο της ζωής τους: η διαδικασία, τα ποσά, το ρίσκο*

Ο Lewis ένιωθε πάντα άβολα με το ύψος του. Το 1,65 θεωρούσε ότι του στερεί ευκαιρίες τόσο στην προσωπική όσο και στην επαγγελματική ζωή. Όταν μία κοπέλα κατά τη διάρκεια ραντεβού του είπε ότι θα ήταν τέλειος, αν ήταν λίγο ψηλότερος, είχε ήδη αποφασίσει ότι άξιζε τον κόπο να μπει στο χειρουργείο για να ψηλώσει. Τα χειρουργεία επιμήκυνσης άκρων έγιναν η νέα μανία μέσα στην πανδημία και φυσικά υπήρχαν προειδοποιήσεις για σοβαρές επιπλοκές, ακόμα και για θάνατο, όμως το στερεότυπο θέλει τους άνδρες ψηλούς και ο Lewis θεώρησε ότι άξιζε τον κόπο…

Άλλωστε, είναι κάτι που το έχουν κάνει αρκετοί διάσημοι άνδρες -μεταξύ αυτών και CEO πολυεθνικών- οπότε “γιατί όχι”, σκέφτηκε;

Η διαδικασία, όπως του την εξήγησαν πήγαινε ως εξής: ο γιατρός σπάει τα μηριαία οστά, τοποθετεί μεταλλικά καρφιά και λάμες σε αυτά που μπορούν να επιμηκυνθούν και είναι ακριβώς αυτά τα καρφιά που επεκτείνονται για λίγα χιλιοστά κάθε μέρα επί τρεις μήνες με ένα μαγνητικό τηλεχειριστήριο. Η διαδικασία μπορεί να διαρκέσει μήνες, όπως και οι αφόρητοι πόνοι και η αποθεραπεία των καταγμάτων. Όμως, σε αντάλλαγμα, αυτός ή αυτή που επέλεξε να μπει σ’ αυτά τα προκρούστεια βασανιστήρια, παίρνει 7 με 12 πόντους που έλειπαν από το ύψος του/της.

Μέχρι στιγμής κυρίως άνδρες παίρνουν αυτή την τρομερή απόφαση. Είναι τέτοιες οι κοινωνικές πιέσεις προς τους κοντούς άνδρες, είναι τόσο δυνατό το στερεότυπο ότι ο άνδρας “πρέπει” να είναι ψηλός, που σχεδόν κανείς δεν οπισθοχωρεί όταν τον προειδοποιούν ότι τα ρίσκα είναι πολλά και σοβαρά: θρομβώσεις, λοιμώξεις, ακόμα και θάνατος…

Ο Lewis αφηγήθηκε την ιστορία του στην εφημερίδα Guardian λίγες ώρες μετά την εκλογή του νέου πρωθυπουργού της Βρετανίας, Ρίσι Σούνακ, ο οποίος είναι μόλις και μετά βίας 1,70.

«Είναι εξαιρετικά ενδιαφέρουσα η εμμονή των ανθρώπων με κάτι που δεν μπορούν να αλλάξουν ή τουλάχιστον, έτσι πίστευα», εξηγεί ο ίδιος, επισημαίνοντας ότι μετά το χειρουργείο δεν μπορούσε για μήνες να περπατήσει ούτε μερικά βήματα, πόσω μάλλον να βγει από το σπίτι.

Ο Kevin Debiparshad από το LimbplastX Institute εξηγεί ότι κατά τη διάρκεια της πανδημίας -και μετά- η συγκεκριμένη εγχείρηση έγινε τάση και όπως λέει το πελατολόγιο του αριθμεί άνδρες και γυναίκες, από μεγάλες εταιρείες -μεταξύ των οποίων το Facebook, η Amazon, η Google- που αυτή τη στιγμή περιμένουν να ψηλώσουν με όποιο τίμημα.

Όμως, για τι επιπλέον ύψος μιλάμε και για τι ποσά; Ο Lewis μπήκε σε όλη αυτή την ταλαιπωρία για 7,6 εκατοστά, ενώ οι τιμές τέτοιων χειρουργείων κυμαίνονται από 70.000 έως 150.000 δολάρια, αναλόγως το ύψος που επιθυμεί να “πάρει” ο καθένας μας. Όμως, υπάρχουν και ορθοπεδικοί, όπως ο Dr Dror Paley, ορθοπεδικός χειρουργός από τη Φλόριντα που κάνει λόγο για πραγματικό παζάρι που ανθεί ακριβώς λόγω των υπέρογκων ποσών που λαμβάνουν οι γιατροί και που στηρίζεται στην ανασφάλεια και στη χαμηλή αυτοπεποίθηση κυρίως ανδρών, αλλά και αρκετών γυναικών.

Όπως λέει ο ίδιος, πολλές τέτοιες περιπτώσεις καταλήγουν μετά στο δικό του ιατρείο, σε πολύ σοβαρή κατάσταση και αφού έχουν κινδυνεύσει σοβαρά ή έχουν καθηλωθεί για μεγάλο χρονικό διάστημα σε αναπηρικό αμαξίδιο, χωρίς καν να διανοούνται ότι θα μπορούσαν να πεθάνουν σε ένα τέτοιο χειρουργείο. Το διάστημα αποκατάστασης και ενδυνάμωσης των μυών μπορεί να φτάσει και τα δύο χρόνια, ενώ στο ενδιάμεσο οι ασθενείς κινδυνεύουν κάθε μέρα από άπειρες επιπλοκές.

Εκείνο που ανησυχεί περισσότερο τον Paley είναι η ευκολία με την οποία γιατροί βαφτίζονται εν μία νυκτί ειδικοί μόνο και μόνο για να πάρουν τα λεφτά και φυσικά δεν σκέφτονται ότι «μπορούν να οδηγήσουν τον ασθενή σε αναπηρία, γι’ αυτό το ζήτημα πρέπει να θεωρείται εξαιρετικά σοβαρό». Ο ίδιος ήταν ο γιατρός ο οποίος έκανε το το πρώτο τέτοιου είδους χειρουργείο το 1988…

Μόνο ο ίδιος πραγματοποιεί γύρω στις 100 επεμβάσεις κάθε χρόνο με ένα συντριπτικό ποσοστό των ασθενών (84%) να είναι άνδρες. Ωστόσο, παραμένει επιφυλακτικός για την ελλιπή ενημέρωση του κοινού γι’ αυτές τις εγχειρήσεις επιμήκυνσης άκρων.

Όσο για τον Lewis, αν και ισχυρίζεται ότι δεν μετανιώνει για την επιλογή του, ωστόσο μετανιώνει για τον τρόπο που το στερεότυπο τον έκανε να νιώθει λίγος και προβληματικός, όταν η κουβέντα αφορούσε το ύψος του. Όπως εξηγεί, τώρα το έκανε, σίγουρα, όμως, θα προτιμούσε να μην έχει ξοδέψει μια ολόκληρη περιουσία προκειμένου να το αλλάξει.

***Με στοιχεία από τον Guardian***

**ΚΕΙΜΕΝΟ 2**

# Πήγε στην Τουρκία για λιποαναρρόφηση και έπαθε σηψαιμία: «Σάπισε το δέρμα της κοιλιάς μου»

*Η Janet Smalley, 49 ετών, από το Accrington του Lancashire, έκανε την επέμβαση για τα επερχόμενα 50α γενέθλιά της, πηγαίνοντας αεροπορικώς στην Κωνσταντινούπολη στις 26 Σεπτεμβρίου.*

**(πηγή: LifO)**

Σε ζωντανό εφιάλτη εξελίχθηκε η [λιποαναρρόφηση](https://www.lifo.gr/tags/lipoanarrofisi) στην [κοιλιά](https://www.lifo.gr/tags/koilia) μια 49χρονη μητέρας, την οποία έκανε στην [Τουρκία](https://www.lifo.gr/tags/toyrkia), κι είχε ως αποτέλεσμα να πάθει σήψη το δέρμα της. Η κοιλιά της καλύφθηκε από σαπισμένη σάρκα μετά από μια αποτυχημένη κοιλιοπλαστική στην Τουρκία, η οποία μολύνθηκε και κατέληξε να νοσηλευτεί στο νοσοκομείο.

Η Τζάνετ Σμόλεϊ από το Άκρινγκτον του Λάνκασιρ, έκανε την επέμβαση για τα επερχόμενα 50ά γενέθλιά της, πετώντας στην Κωνσταντινούπολη στις 26 Σεπτεμβρίου. Ωστόσο, λίγες ημέρες μετά την επέμβαση, άρχισε να «τρέμει ανεξέλεγκτα» και να «φλέγεται» κατά διαστήματα, παρά το γεγονός ότι οι νοσοκόμες στην κλινική τη διαβεβαίωναν ότι όλα ήταν «φυσιολογικά», όπως ισχυρίζεται.

Αφού επέστρεψε στο Ηνωμένο Βασίλειο, τα συμπτώματα συνεχίστηκαν, οπότε επισκέφθηκε τον παθολόγο της, ο οποίος άνοιξε τους επιδέσμους και αποκάλυψε μολυσμένες «κόκκινες και πρησμένες πληγές με μαύρο, νεκρό δέρμα». Μεταφέρθηκε εσπευσμένα στο Βασιλικό Νοσοκομείο του Μπλάκμπερν με σηψαιμία. Έκτοτε έχει αναρρώσει σε μεγάλο βαθμό - αλλά μπορεί να χρειαστεί δερματικό μόσχευμα για να αντικαταστήσει μέρος του εναπομείναντος νεκρωμένου δέρματος στο στομάχι της.

Αφού την «απέρριψαν» από την τουρκική κλινική, αποφάσισε τώρα να μοιραστεί τις σοκαριστικές φωτογραφίες των μολυσμένων πληγών της για να προειδοποιήσει για τους κινδύνους που ενέχει η πλαστική χειρουργική στο εξωτερικό.  Η κοιλιά της 49χρονης καλύφθηκε από σάπια σάρκα μετά από μια αποτυχημένη κοιλιοπλαστική στην Τουρκία που μολύνθηκε και την οδήγησε στο νοσοκομείο.

Η επέμβαση φτάνει σε κόστος ως και 6.000 λίρες στο Ηνωμένο Βασίλειο, ενώ απαιτούνται και άλλα κεφάλαια για παρακολούθηση και συμβουλευτική, αλλά στην Τουρκία, μπορεί να κοστίσει μόλις 1.500 λίρες.

Πόνος, μώλωπες, μούδιασμα και μικρές κόκκινες ουλές είναι συχνές παρενέργειες της επέμβασης, ωστόσο υπάρχει επίσης κίνδυνος μόλυνσης, ιδιαίτερα υψηλός εάν δεν δίνεται αρκετή προσοχή στην υγιεινή κατά την επίδεση των τραυμάτων.

«Γίνομαι 50 τον Ιανουάριο και αποφάσισα να το κάνω για τα 50ά γενέθλιά μου. Τα πράγματα δεν ήταν τόσο άσχημα στην αρχή, επειδή κοιμάσαι - πονάς πολύ, αλλά δεν ξέρεις τι είναι φυσιολογικό και τι όχι, οπότε απλά συνεχίζεις. Την τρίτη ημέρα με έστειλαν πίσω στο ξενοδοχείο και η κατάσταση άρχισε να γίνεται πολύ άσχημη. Έτρεμα ανεξέλεγκτα σε σημείο που τα δόντια μου έτριζαν», είπε για την εμπειρία της. Και συνέχισε: «Επικοινώνησα με τους συντονιστές για να έρθει μια νοσοκόμα στο δωμάτιο. Έκανε μέτρηση της αρτηριακής μου πίεσης και ήταν πολύ χαμηλή, αλλά μου είπε "είναι μια χαρά, απλώς είναι από την αναισθησία". Την επόμενη μέρα ήμουν το αντίθετο, φλεγόμουν και ίδρωνα. Η νοσοκόμα ήρθε πάλι και είπε ότι έφταιγε το άγχος. Ήξερα ότι κάτι δεν πήγαινε καλά. Ήταν πολύ τρομακτικό».

 Εισήχθη στο Βασιλικό Νοσοκομείο του Μπλάκμπερν με σηψαιμία και πέρασε 9 ημέρες με ενδοφλέβια αντιβιοτικά. Όπως εξηγεί, το Σάββατο ήταν η μέρα που επέστρεψε αεροπορικώς σπίτι αλλά ένιωθε πολύ άσχημα, αφού κάθε μικρό τράνταγμα γινόταν πόνος που την διαπερνούσε. «Κοιμήθηκα σχεδόν όλο το Σαββατοκύριακο όταν γύρισα σπίτι. Αισθανόμουν πολύ χάλια, αλλά σκεφτόμουν ότι "μου είπαν ότι ήταν φυσιολογικό"», προσθέτει.

Η κόρη της ανησύχησε για την κατάστασή της και την έπεισε να πάει στον παθολόγο. Όταν ο γιατρός άνοιξε τους επιδέσμους, της είπε ότι έπρεπε να πάει στο νοσοκομείο «άμεσα».

«Ήταν πρησμένο, κόκκινο και βρώμικο και υπήρχαν παντού φουσκάλες, οπότε τηλεφώνησε και με πήγε στο νοσοκομείο και ήταν σηψαιμία. Μου είπαν "το δέρμα σας είναι νεκρό"», σημειώνει.

Η 49χρονη μητέρα τριών παιδιών ισχυρίζεται ότι αποφάσισε να πάει στην Τουρκία για την επέμβαση, όταν της είπαν για μόλις 4.300 λίρες - λιγότερο από το μισό της τιμής που προσέφεραν οι κλινικές στο Ηνωμένο Βασίλειο. Επέστρεψε αεροπορικώς στο σπίτι της πέντε ημέρες μετά την επέμβαση και, λόγω της διαβεβαίωσης της κλινικής ότι τα συμπτώματά της ήταν «φυσιολογικά», περίμενε άλλες τέσσερις ημέρες πριν πάει στον γιατρό της. Στη συνέχεια, εισήχθη εσπευσμένα στο Βασιλικό Νοσοκομείο του Μπλάκμπερν με σηψαιμία και νεκρωμένο δέρμα και πέρασε εννέα ημέρες με ενδοφλέβια αντιβιοτικά, πριν πάρει εξιτήριο με αντιβιοτικά από το στόμα για άλλες τέσσερις ημέρες. Μπορεί να χρειαστεί δερματικό μόσχευμα για να αντικαταστήσει το νεκρωμένο δέρμα στο στομάχι της.

«Πήρα μερικές προσφορές σε τοπικό επίπεδο και η τιμή ήταν σχεδόν διπλάσια σε σχέση με την τιμή στην Τουρκία. Αρχικά πήγα μόνο για την κοιλιοπλαστική, αλλά μόλις φτάνεις εκεί, σου πουλάνε διάφορα - "δεν μπορούμε να κάνουμε την κοιλιοπλαστική χωρίς λιποαναρρόφηση". Βλακωδώς με έπεισαν να κάνω λιποαναρρόφηση σε τέσσερις περιοχές - δύο περιοχές της πλάτης μου, τα πλευρά μου και το στομάχι μου και μετά την κοιλιοπλαστική προφανώς», σημειώνει.  Και προσθέτει: «Αν μου είχαν πει "μόλις γυρίσετε σπίτι, κλείστε ραντεβού και δείτε τον παθολόγο σας", δεν νομίζω ότι θα ήταν τόσο σοβαρό. Αλλά πέρασαν τέσσερις ημέρες πριν πάω στον γιατρό μου και γινόταν όλο και χειρότερο. Ανάλογα με το πώς θα επουλωθεί μπορεί να χρειαστώ δερματικό μόσχευμα».

**ΚΕΙΜΕΝΟ 3**

Κωστής Παλαμάς, Η Ευτυχία

|  |  |
| --- | --- |
| Καθόμαστε σαν πάντα οι δύο βράδυ στο σπίτι˙  αντικρινά της εγώ  γειρμένος στο βιβλίο,  σκυμμένη εκείνη στη δουλειά της.    Και το βιβλίο ήτανε στίχοι,  ψυχή από λάμψη και αρμονία˙  έτσι εκεί τ’ άνοιξα στην τύχη,  και νά τί διάβασα: «Ευτυχία!    Λουλούδι, σε ποιά χώρ’ ανθίζεις,  σε ποιό γιαλό, μαργαριτάρι;  Αστέρι, ποιές μεριές φωτίζεις,  και ποιές καρδιές ουράνια χάρη;    Πού, Χερουβείμ, φτερά διπλώνεις;  Νεράιδα, πού δροσολογιέσαι;  Είσαι διαμάντι και δε λιώνεις  ή καταχνιά είσαι και σκορπιέσαι; | Άδης, παράδεισος σε κρύβει;  στον κόσμον ή στην ερημία,  μες σε παλάτι ή σε καλύβι,  πες μου, πού βρίσκεσ’, Ευτυχία;»    Δίχως τα μάτια απ’ τη δουλειά της  να τα σηκώσει, εδώ! αποκρίθη˙  τρεμουλιαστή με τη λαλιά της  μια μουσική στο σπίτι εχύθη.    Κι ένα καρδιόχτυπο με πιάνει,  κι αμίλητη λαχτάρα αιφνίδια,  γιατί πως άκουσα μου εφάνη  την Ευτυχία την ίδια. |

**ΑΣΚΗΣΕΙΣ**

1. **α. Αφού διαβάσετε τα δύο πρώτα κείμενα, να σχολιάσετε σε μια παράγραφο 100-150 λέξεων ποιο ή ποια κίνητρα ωθούν τους ανθρώπους σε τέτοιες επικίνδυνες βιαιότητες ενάντια στο σώμα τους;**

**β. Ποιος ο ρόλος των κοινωνικών προτύπων στην διαμόρφωση της αυτοεικόνας μας, εσωτερικά και εξωτερικά**

1. **Να αφηγηθείτε τις 2 ιστορίες σε δύο (2) παραγράφους των 80-100 λέξεων**
2. **Στο Κείμενο 1, οι γιατροί διαπιστώνουν ότι τα αιτήματα ανδρών για επεμβάσεις αύξησης ύψους πολλαπλασιάστηκαν κατά την διάρκεια της πανδημίας. Η παρατήρηση είναι ενδιαφέρουσα. Μπορείτε να την αιτιολογήσετε;**
3. **Σκεφτείτε το θέμα «Ματαιοδοξία και φύλο»**
4. **επιμήκυνσης, προκρούστεια, ανθεί (Κείμενο 1), σάρκα και παρενέργειες (Κείμενο 2): να σχηματίσετε από μία (1) πρόταση με κάθε μια από τις παραπάνω λέξεις διατηρώντας το γραμματικό είδος τους.**
5. **Ποιο είναι το ζήτημα που θέτει κατά τη γνώμη σας το ποίημα (Κείμενο 3); Ποια είναι η απάντηση του ποιητικού υποκειμένου σ’ αυτό; Ποια είναι η δική σας τοποθέτηση; Για τα δύο πρώτα ερωτήματα να αξιοποιήσετε στις απαντήσεις σας τουλάχιστον 4 κειμενικούς δείκτες, όπως εικόνες, ρηματικά πρόσωπα, εγκλίσεις, σχήματα λόγου κ.τ.λ.**